Predkladacia  správa
k návrhu nariadenia vlády Slovenskej republiky, ktorým sa vydáva Zoznam chorôb, pri ktorých sa zdravotné výkony čiastočne uhrádzajú alebo sa neuhrádzajú na základe verejného zdravotného poistenia

Podnet na vypracovanie návrhu
Nariadenie vlády Slovenskej republiky, ktorým sa vydáva zoznam chorôb, pri ktorých sa zdravotné výkony čiastočne uhrádzajú na základe verejného zdravotného poistenia  vyplýva z § 3 ods. 8 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. ..../2004 Z. z.

Vyjadrenie účelu a odôvodnenie potreby návrhu
Návrh nariadenia zachytáva v oblasti finančnej spoluúčasti poistenca súčasný stav vyplývajúci zo zákona Národnej rady Slovenskej republiky č. 98/1995 Z. z. o liečebnom poriadku, pričom nejasnosti dnešného stavu sú upravené s miernym prilepšením pre poistenca. Pacient tak nebude platiť viac.

Obsah návrhu
	Nariadenie predstavuje flexibilný nástroj na reguláciu finančnej spoluúčasti poistencov a umožňuje promptne reagovať na zmenu zdravotnej politiky vlády podľa zdravotného stavu občanov, dopytu po zdravotnej starostlivosti a objemu disponibilných zdrojov v zdravotníctve.   
Prvé zmeny vo vzťahu k zmenám finančnej spoluúčasti predpokladáme najskôr v druhom polroku 2006, kedy budú vznikať ako výsledky Katalogizačnej komisie prvé katalógy výkonov. Štandardizácia diagnostického a terapeutického postupu v podobe zostavenia Katalógu zdravotných výkonov k jednotlivým chorobám je nevyhnutným východiskom pre kategorizáciu chorôb.
Materiál sa predkladá v skrátenej lehote z dôvodu nutnosti vydať predpis súčasne so zákonom, ktorého účinnosť je stanovená na 1. januára 2005.

Dopad na štátny rozpočet
	Realizácia návrhu nariadenia nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť. Návrh nariadenia je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
Návrh nariadenia bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 45 subjektom, v dňoch od 23. novembra 2004 do 1. decembra 2004 v skrátenej lehote. Návrh nariadenia bol prerokovaný na rokovaní Legislatívnej rady vlády Slovenskej republiky dňa 14. decembra 2004; pripomienky vznesené Legislatívnou radou vlády Slovenskej republiky boli zapracované.
Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.

Dôvod nesprístupňovania návrhu
	Nie je dôvod nesprístupňovania návrhu nariadenia.